b'\n_START_ARTICLE_\nCWTS Leiden Ranking\n_START_PARAGRAPH_\nCWTS Leiden Ranking er en \xc3\xa5rlig rangering av verdens mest sentrale universiteter, basert p\xc3\xa5 bibliometriske indikatorer. Rangeringen utf\xc3\xb8res og publiseres av Sentrum for vitenskap og teknologiske studier (nederlandsk: Centrum voor Wetenschap en Technologische Studies, CWTS) ved Universitetet i Leiden._NEWLINE_Den f\xc3\xb8rste utgaven av rangeringen ble publisert i 2007. De f\xc3\xb8rste \xc3\xa5rene ble 500 universiteter vurdert. Fra og med 2014 er tallet \xc3\xb8kt til 750.\n_START_SECTION_\nMetode\n_START_PARAGRAPH_\nRangeringen er basert p\xc3\xa5 data fra Thomson Reuters bibliografiske database Web of Science. Frem til 2014 anvendte CWTS denne databasens kategorisering av tidsskrifter for \xc3\xa5 beregne feltnormerte indikatorer. Fra 2014 ble metoden endret slik at de n\xc3\xa5 unders\xc3\xb8ker bare det de kaller kjernetidsskrifter (core journals). Et kjernetidsskrift skal tilfredsstille disse kravene: Det skal publisere p\xc3\xa5 engelsk og ha et internasjonalt perspektiv. Det skal ogs\xc3\xa5 ha et stort antall referanser til andre kjernetidsskrifter i Web of Science, noe som indikerer at det har gode forbindelser til disse n\xc3\xa5r det gjelder siteringer. Denne metoden f\xc3\xb8rer til at rundt 16% av publikasjonene i Web of Science blir utelukket. Dette gjelder f\xc3\xb8rst og fremst humanioratidsskriftene.\n_START_SECTION_\nNorske universiteter\n_START_PARAGRAPH_\nI 2014-listen var fire norske universitet med. Universitetet i Oslo ble rangert som nr. 317, Universitetet i Troms\xc3\xb8 som nr 318, NTNU som nr. 331 og Universitetet i Bergen som nr. 377. Rangeringen er basert p\xc3\xa5 publisering i perioden 2009\xe2\x80\x932012.'